ჯორდინ სპარქსი
ჯორდინ სპარქსი (ინგლ. Jordin Sparks; დ. 2 დეკემბერი, 1989, ფენიქსი, არიზონა, აშშ) — ამერიკელი მომღერალი და მსახიობი. მან პოპულარობა მოიპოვა 2007 წელს, როდესაც გაიმარჯვა American Idol-ის მეექვსე სეზონში. მან მალევე გამოუშვა პირველი ალბომი, რომლის ორ მილიონზე მეტი ეგზემპლარი გაიყიდა მსოფლიოში და მოიპოვა პლატინის სერტიფიკატი. ალბომის კოლობორაციულმა სინგლმა „No Air" დაიმსახურა გრემის ნომინაცია. მუსიკოსის შემდეგი ალბომი, „Battlefield" (2009), ჩარტში მეშვიდე ადგილზე გავიდა. მიუხედავად ამისა, მუსიკოსის მესამე ალბომს, „Right Here Right Now" (2015), დიდი კომერციული წარმატება არ ხვდა წილად. მუსიკალური კარიერის გარდა, მან ითამაშა ფილმებში, გამოვიდა ტელევიზიასა და ბროდვეიში და გამოუშვა სუნამოები. 2012 წლის მონაცემებით მას გაყიდული აქვს მილიონობით ალბომი და სინგლი შეერთებულ შტატებში. სპარქსს მოგებული აქვს სხვადასხვა ჯილდო, მათ შორის NAACP Image, BET Awards და სხვ. ბილბორდმა ის 2000-იანი წლების ერთ-ერთ საუკეთესო მუსიკოსად დაასახელა.